Page:Ludus Coventriae (1841).djvu/132

 Whow the Holy gost, blyssyd he be! Abydyth thin answere and thin assent; Thorwe wyse werke of dyvinyté, The secunde persone verament Is mad man by fraternyté, Withinne thiself in place present.

fferthermore take hede this space; Whow alle the blyssyd spyrytys of vertu, That are in hefne byffore Goddys face, And alle the gode levers and trew That are here in this erthely place, Thyn owyn kynrede, the sothe ho knew, And the chosyn sowlys, this tyme of grace, That are in helle, and byde ther rescu.

As Adam, Abraham, and Davyd in fere, And many othere of good reputacion, That thin answer desyre to here, And thin assent to the Incarnacion, In whiche thou standyst as persevere, Of alle mankende savacion; Gyff me myn answere now, lady dere, To alle these creatures comfortacion

Maria. With alle mekenes I clyne to this acorde,  Bowynge down my face with alle benyngnyté; Se here the hand-mayden of oure Lorde,   Aftyr thi worde be it don to me. Gabryel. Gramercy, my lady ffre,  Gramercy of ȝour answere on hyght, Gramercy of ȝour grett humylyté,   Gramercy, ȝe lanterne of lyght. ''Here the Holy Gost discendit with iij. bemys to our Lady, the sone of the Godhed vest with iij. bemys to the''